Järki näyttää jättäneen myös uuden alkoholilain toteutuksessa.

Tätä seinää viranomainen vaati nyt korottamaan, kertoo Petteri Vänttinen. LUKIJAN KUVA

Petteri Vänttinen on savonlinnalaisen Mustan Virran Panimon toimitusjohtaja. Panimo sijaitsee hyvällä kauppapaikalla Lidlin ja Jyskin kupeessa paikassa, jossa ihmisiä liikkuu. Panimo on perustettu 2015 ja olutta alettiin panna keväällä 2016, kun valmistuslupa tuli.

Ensimmäinen vuosi oli vielä rauhallinen, kun olutta valmistui 11 000 litraa.

Toisena vuonna panimolla investoitiin isompiin laitteisiin ja olutta valmistui jo 125 000 litraa.

Tänä vuonna arvio kahdeksan eri oluen ja sesonkituotteiden määrästä on kaksinkertainen - 250 000 litraa.

Tähän asti panimo on myynyt korkeintaan 5,5-prosenttista olutta omasta elintarvikekioskistaan viime kesästä lähtien. Sen mahdollisti jo vanha alkoholilaki.

Nyt hän on hakenut lupaa niin sanotun käsityöläisoluen, eli 12-prosenttisen juoman myyntiin.

Se ei toistaiseksi käy.

Korota seinää

Vänttinen on hakenut lupaa Aluehallintovirastolta, mutta odottelee edelleen viraston linjausta.

- Meillä tässä kyseessä on se, kun panimon myymälä on tuotantotilojen yhteydessä ja lain mukaan pitääkin olla. Ihmetyksen aihe itsellä oli se, kun alettiin vaatia, että pitäisi alkaa rakentaa seinää tuotantotilan ja myyntitilan väliin.

Hylly, joka erottaa tuotantotilan ja panimon, on noin 1,70 metriä korkea.

- Se on Aluehallintovirastolle aiemmin kelvannut ihan mukavasti. Nyt sitten tähän muutokseen liittyen ollaan vaatimassa, että sen pitäisi olla 2,20 korkea. Se on ihan jostain hatusta vetäisty. Laissa ei puhuta mistään seinästä, vaan siitä, että tuotantotila ja myymälätila pitää olla eroteltuna ja käynti valvottua.

Vänttisen mukaan asiakkaat ovat kiitelleet sitä, että myymälästä näkee panimotiloihin, jossa heidän ostamansa tuotteet noin kymmenen metrin päässä valmistuvat.

- Se nyt ihmetyttää eniten, että jos hallitus puhuu siitä, että ollaan normeja poistamassa ja varsinkin käsityöoluiden myyntiä helpottamassa. Varmaan se seinä tähän pystytään tekemään, mutta veikkaan, että tämä on monelle muulle panimolle vielä vaikeampi juttu. Monet pienpanimot joutuvat rakentamaan seiniä eteen. Voisimme vetää hakemuksen pois ja jatkaa näillä seinillä, tai laittaa 70 senttiä lisää vanerilevyä. Siitä jää yksi elämys pois.

Wallinheimo ärähti: Järki käteen

Alkoholiasioiden vapauttamisen puolestapuhujana profiloitunut kansanedustaja Sinuhe Wallinheimo (kok) kuuli Vänttisen huolen ja lähetti asiasta tulikivenkatkuisen tiedotteen keskiviikkona.

- Alkoholilain uudistuksen tarkoituksena ei ole ollut pienpanimoalan toiminnan mahdollisuuksien heikentäminen vaan päinvastoin vahvistaminen. Valvovien ja ohjeistavien viranomaisten ei pidä oma-aloitteisilla kiristävillä tulkinnoillaan vesittää sitä, mitä uudistuksella on tavoiteltu. Siksi nyt on aika ottaa järki käteen alkoholilain soveltamisessa.

Wallinheimo ihmettelee vaatimuksia seinien rakentamisesta.

- Esille on tullut tapauksia, joissa lakia valvovat viranomaiset Valvira ja Aluehallintovirasto ovat ilmoittaneet kieltävänsä käsityöläisoluen myynnin tilasta, jossa aiemman alkoholilain aikana AVI on sallinut pienpanimolle tuotteidensa ulosmyyntioikeuden. AVI ja Valvira perustavat näkemyksensä siihen, että uuden lain mukaan tuotantotilat ja myyntipiste pitää erottaa toisensa riittävän hyvin esimerkiksi seinällä. Mitään tällaista vaatimusta ei lakipykälissä kuitenkaan ole, eikä tällaista ole lainsäätäjä myöskään tarkoittanut, Wallinheimo katsoo.

Uuden alkoholilain 17. pykälässä säädetään niin, että lupaviranomainen saa asettaa vähittäismyynnin kassa- ja myyntijärjestelyjä koskevia lupamääräyksiä, jos paikan sijaintiin tai toimintaan liittyy erityisiä valvonnan tai yleisen järjestyksen ja turvallisuuden riskejä tai jos samassa toimipaikassa harjoitetaan myös anniskelua.

Wallinheimon mielestä tämä ei suinkaan tarkoita, että määräyksiä olisi annettava ikään kuin varmuuden vuoksi.

- Niitä voidaan antaa vain, jos sanotun kaltaisia erityisiä riskejä on osoitettavissa.

Täysi yllätys

Sosiaali- ja terveysalan lupa- ja valvontavirasto Valviran alkoholiasioiden ryhmäpäällikkö Kari Kunnas ei ole kuullut moitteen sanaa uuden lain tulkinnoista.

- Tyytymättömyys käsityöläisoluen lupaprosessiin tulee minulle kyllä aivan yllätyksenä. Valviran suuntaan on kuulunut pääsääntöisesti vain positiivista AVIen toiminnasta - varsinkin kun eduskunta antoi viranomaisille vain yhden työpäivän aikaa valmistella täysin uuden lupatyypin hakemuslomake, lupaprosessi, tietojärjestelmämuutokset, päätöspohjat ja ohjeistus. En siis tunne tapausta, joten en pysty asiaa yksityiskohtaisesti kommentoimaan.

Lupaprosessi ainakin Savonlinnan tapauksessa on siis vielä kesken.

- Tiedotteen perusteella asiaa ei olisi vielä AVIssa ratkaistu. Näkisin että on hieman ennenaikaista viranomaista tästä hutkia. Vaikuttaa kuitenkin sille, että asiassa on kyse elintarvikkeiden tuotantotilan ja asiakastilan erottamisesta eli siitä, voiko asiakas kävellä käymisastian viereen oluensa ostamaan. En ole kuullut, että asia olisi ollut muille panimolle ongelmallinen. Markkinointi tullee tässä hoidettua tosin jo valmiiksi kuntoon mikäli viranomainen luvan myöntää.

Iltalehti ei toistaiseksi tavoittanut Itä-Suomen Aluehallintovirastosta ihmistä kommenttia varten.

Valviran Kunnas kertoo haastattelun jälkeen kuulleensa Itä-Suomen Aluehallintoviraston myöntäneen käsityöläisoluen vähittäismyyntiluvan panimolle tästä päivämäärästä alkaen.

- No tämä on uutinen itsellenikin. Ilmeisesti sitten kuitenkaan ei vaadita seiniä rakentelemaan, vaikka meille sieltä silloin sanottiin, että heidän ohjeistuksensa mukaan sen pitää olla 220 senttiä korkea, kommentoi uutta tietoa Mustan Virran panimon Vänttinen.

Petteri Vänttinen Mustan Virran panimon myymälässä. LUKIJAN KUVA

Lisätty Valvirasta saatu tieto luvan myöntämisestä 17.09.